Turvalise elukeskkonna tagamine ei ole mitte ainult  mingi abstraktne mõiste kuskil mõistete rägastikus, vaid konkreetne tegevus, kus vastutus lasub kõigil ühiskonna kihtidel. Inimesed peaksid hoolima ja märkama teineteist ning tegema koostööd kõrvaldamaks juba eos ohtusid, mis meid varitsevad. Nad peaksid järgima neid lihtsaid reegleid, mille najal meie ühiskond püsib - alates liikluseeskirjade järgmisest, lõpetades tahtega oma riiki vajadusel vaenlase eest kaitsta. Riigis peaks valitsema mitmetasandiline koostöö kodanike, eraõiguslike- , avalik-õiguslike-  ning riigiasutuste vahel, selleks et suurendada turvalisust riigis ning tagada meile kõigile hea ja turvaline elukeskkond, milles me rõõmuga tahame elada. Riik see oleme meie ja täpselt nii head kui oleme meie, täpselt nii hea on ka meie riik- Eesti Vabariik.